2. julij 2021

**FESTIVAL LENT 2021**

StandUpLent, Vetrinjski dvor, Maribor

**Piše: Tanja Volf**

**Recenzija: ALEKSANDER ZADEL: VZVRATNO NA VSO MOČ NAPREJ!**

Dr. Aleksander Zadel je zadel žebljico na glavico že na lanskem StandUpLentu, ko nam je pojasnjeval kakšno prekletstvo je lahko samoumevnost. To leto se trenutno zdi, da končno gremo naprej. A vsi vemo, da nas bodo kmalu spet ustavili. Zato je smiselno paziti, da ne bomo počasi šli vzvratno.

Tako približno si preprosta poganka oblikujem pričakovanja za predzadnji večer letošnjega Lenta, ki ima obliko predavanja. Se pa le še malo potrudim, da bi si vnaprej izoblikovala boljšo predstavo. V ta namen storim dve stvari. Najprej opravim intervju s profesorjem, posnetek je na voljo. Nato se zaženem med občinstvo, ki pa mi svetuje, da se oglasim po nastopu.

In damo v *rikverc*. Profesor Zadel naloži svojo PowerPoint prezentacijo - in gremo nazaj v študijske klopi. Predmet je psihologija. Toda mi smo na stand upu.

Že lani sem imela Aleksandra na sumu, da pozna nekatere zakonitosti obrti stand upa. Spomnimo, stand up je v osnovi le javno nastopanje. Stand up komedija je to, čemur skrajšano tudi rečemo stand up. Vseeno, jaz tukaj recenziram stand up komedijo. Zadam si, da bom prav načrtno opazovala prisotnost le-teh tehnik pri nastopu, ki ga opazujem. To se odločim tudi iz samozaščite. Lani sem se vživela v vsebino in nato sem se celo leto spopadala s to prekleto samoumevnostjo. Ker moje življenje praktično stoji že predolgo na mestu, je zadnje, kar potrebujem, to, da sedaj na polno dam še v *rikverc*. Držala se bom stand up obrti kot pijan plota, si obljubim, in negotovo sedem med občinstvo.

Profesor začne z definicijo čustev, o notranjih in zunanjih dražljajih, in meni uspeva držati distanco, dokler ne začne govoriti o tem, kaj se nam dogaja, ko zazvoni telefon. Natanko takrat nekomu v občinstvu zazvoni telefon. Naključje? Pa naključja sploh so? Vmes skoraj spregledam prvi element stand up komedije. Kot izkušen »standuper« profesor pograbi priložnost in prvi krohoti so slišni. In spet, lepo po metodi trdi, da je vse zrežirano. Do sedaj še nikomur v občinstvu ni zazvonil telefon.

Strah me je, da je vse res, pa tudi, da ni. Medtem ko se sprehajam po svojem strahu ugotovim, da profesor tudi govori o strahu, ki da je neprijetno pozitivno čustvo. Hočem vedeti več o tem, a se kmalu opomnim, da sem spet zašla na polje vsebine. Hitro se zberem tako, da umirim dihanje. A na odru v interakciji z občinstvom se že razpravlja o frekvenci dihanja, ki naj bi bil nek lakmusov papir za prepoznavanje lastnega ravnovesja. Delam se, da ne opazim, opazim pa nov element stand up komedije in sicer šaljivo interakcijo s publiko.

Končno se zberem. Profesor Aleksander teorijo prekinja z vložki, kjer navaja primere, ki jih lansira prvoosebno. Tukaj so kontrapunkti in prepoznavanje določenih kontrastov med tem, kaj si mislimo o sebi in kako v resnici je, nastavljeni mojstrsko. Hop, Cefizelj! Še več, vešče ping ponga med vlogo predavatelja in zabavljača. Kar se tiče teorije, lahko rečemo, da gre za strastnega predavatelja. Kar se tiče prakse, pa imamo na odru odbitega »standuperja«.

Nekje na sredi se zalotim, da razmišljam o tem, kakšno je moje lastno prepričanje o sami sebi. Ojoj, ne. Me je že spet dobil v kremplje. Medtem ko se sprašujem, kaj je z mojo profesionalnostjo, pa reče nekaj, kar me predrami. Prav briga me za mojo nalogo tukaj, ta nasvet moram pobrati, da bo moje življenje lepše. Nesebično ga dajem naprej tebi bralec, bralka mojih pisarij: » Kdaj sem nazadnje ogovarjala nekoga tako, da sem povedala o njem ali njej le lepe stvari? Nikoli!« In zdaj me je sram pred samo sabo, a se odločim, da bom še naprej ogovarjala, a le o dobrem.

Ne morem več, zanima me. Še posebej, ko se odpre pogovor o etiki. Tam nekje se odločim, da to ni le psihologija, temveč tudi filozofija in vidim, da sem zašla izven svoje začrtane smeri. Skušam se zbrati. Grem na wc in v zaodrje, da bi malo presekala. Borim se za svoj profesionalni odnos. Vmes pa profesor pluje med resnicami kot izkušen mornar. Vrnem se z eno samo mislijo. Opazovala bom nastop in ignorirala vsebino. Sedaj pa res. Profesor je medtem prav po standupersko prignal svoje predavanje h tretjemu dejanju. Hitrost govora je večja, poante se vrstijo kot po tekočem traku. Duhovite in resnične so. Samo malo še in klimaks pred koncem dramaturškega loka bo zaključen. Mojstrsko, si mislim, in hitro zapisujem te misli, dokler ne slišim same sebe, kako zavpijem, da vsi slišijo: » Ni res!«

Profesor Zadel se odzove, kot standuper z milijon kilometrine. » Samska?« me vpraša. Odgovorim, da seveda in da sem ponosna na to. Cel Vetrinjski dvor se zareži. Meni? Njemu? Komu? Kaj sem sploh spodbijala? Profesor akademsko pojasni, da njegova trditev izhaja iz študij, ki so jih opravili na Harvardu. Takoj se pomirim. To za nas ne velja, si potihoma rečem, pri nas vemo kako je s tem streljanjem iz ljubosumja in to. Pa tudi, če pri nas velja, ne velja zame. Vsako pravilo ima izjeme in jaz sem izjemna in bom živela izjemno dolgo. In tako lepo po tihem razpravljam naprej in razmišljam vseh dolgih pet minut, kolikor traja bučen aplavz in še bi razmišljala, a občinstvo začenja zapuščati prizorišče, jaz pa se spomnim, da moram kakšno reči še z njimi. Bojana in Petro ujamem in nagovorim. Bojan je presrečen, saj je ugotovil, da mu bo Petra podaljšala življenje. Petra pa ne bo več nergala, če kuhinja ne bo pospravljena, saj je od sedaj naprej to Bojanov problem.

Sama pa imam tudi problem in sicer ta, da bom zgleda spet eno celo leto razmišljala o čustvih, dražljajih, o svoji neodločnosti in izogibanju sedanjosti in, in, in. Nejevoljna v zaodrju srečam Aleksandra, pokažem mu sliko dveh gnilih hrušk. Nato ugotovim, da je predavanja konec in, da je čas za neformalnosti. Zato tokrat raje rečem kakšno o vremenu in njegovi ljubezni do oblačil temno modre barve. S kotičkom očesa vidim stare znance. Margareta, Tadej in Marko in še in še enih ljudi, ki jih nisem videla že lep čas.

Pustila sem teorijo in odšla v 'lajf'. Ko pa sem se danes zbudila….mi je šla po glavi teorija. Pa ne spet.